

**Ysgolion cymunedol**

Crynodeb

Mae Gweinidog y Gymraeg ac Addysg wedi egluro mai ein cenhadaeth genedlaethol ni, yn anad dim, yw mynd i'r afael ag effaith tlodi ar gyrhaeddiad addysgol. I'r perwyl hwnnw, bydd *Strategaeth ar gyfer Tegwch Addysgol* yn cael ei chyhoeddi ym mis Chwefror 2022 a fydd yn nodi'r camau a fydd yn cael eu cymryd yn ystod tymor y Senedd hon a thu hwnt i gyflawni hyn. Un o feysydd allweddol y strategaeth yw datblygu ysgolion cymunedol.

Bydd yr interniaeth hon yn gyfle cyffrous i wneud lleoliad gwaith am dâl i Lywodraeth Cymru a gwneud cyfraniad sylweddol at wireddu’r *Strategaeth ar gyfer Tegwch Addysgol*.

Y sefydliad

Llywodraeth Cymru yw llywodraeth ddatganoledig Cymru sy'n gyfrifol am yr economi, addysg, iechyd a GIG Cymru, busnes, gwasanaethau cyhoeddus ac amgylchedd Cymru.

Mae Llywodraeth Cymru’n cefnogi staff o gefndiroedd amrywiol. Mae’n cynnig amrywiaeth o grwpiau rhwydwaith i gefnogi unigolion sydd â nodweddion gwarchodedig amrywiol os gweithwyr yn dymuno cymryd rhan. Mae'r grwpiau rhwydwaith yn cynnwys, ond heb fod yn gyfyngedig i, grŵp staff ethnig lleiafrifol, grŵp staff LHDT+ a grŵp staff anabl. Mae gan Lywodraeth Cymru dîm ymroddedig sy’n helpu i drafod addasiadau yn y gweithle gyda gweithwyr a allai fod angen cymorth neu addasiadau ychwanegol i'w galluogi i wneud y mwyaf o'u galluoedd.

Mae gan y sefydliad bolisi gweithio oriau hyblyg ac anogir gweithwyr i gymryd 1 awr yr wythnos o oriau swyddfa i wneud gweithgaredd sydd o fudd i'w lles (pro-rata ar gyfer gweithwyr rhan-amser).

Yr interniaeth

Bydd yr intern wedi'i lleoli o fewn yr Is-adran Tegwch mewn Addysg yn y Gyfarwyddiaeth Addysg, gan weithio'n agos gyda swyddogion polisi a Chynghorwyr Proffesiynol sydd ar secondiad. Bydd hefyd yn gweithio'n agos gyda’r Gwasanaethau Gwybodaeth a Dadansoddi (KAS) sy'n casglu, dadansoddi a chyflwyno ymchwil a data ar gyfer llunwyr polisi a'r cyhoedd yn unol â safonau proffesiynol.

Bydd yr ymgeisydd yn cael y cyfle i:

* gymhwyso sgiliau ymchwil mewn amgylchedd polisi;
* datblygu sgiliau generig ymhellach megis sgiliau ysgrifennu adroddiadau, cynhyrchu adnoddau a chyflwyno canfyddiadau i amrywiaeth o gynulleidfaoedd;
* gwella eu gwybodaeth am ymchwil y tu allan i'r byd academaidd.

Bydd yr ymgeisydd llwyddiannus yn elwa ar gyfleoedd datblygu a gynigir yn ganolog gan Lywodraeth Cymru, gan gynnwys mentora, cysgodi, cefnogaeth gan gymheiriaid a hyfforddiant.

Bydd yr intern yn elwa ar y profiad o gydweithio'n agos â Llywodraeth Cymru fel a ganlyn:

* Meithrin gwell dealltwriaeth o'r byd y tu allan i'r byd academaidd a chynyddu ei gyflogadwyedd, gan ddefnyddio ei wybodaeth a'i sgiliau i gyfrannu at waith Llywodraeth Cymru.
* Gall cydweithwyr y intern yn Llywodraeth Cymru gynnig goleuni pellach ar ei brosiect PhD a all gyfrannu at lwyddiant ei draethawd ymchwil, yn ogystal â chyfleoedd rhwydweithio o fewn y maes polisi sy'n gysylltiedig â'r maes ymchwil.
* Datblygu sgiliau a gwybodaeth drosglwyddadwy
* Datblygu sgiliau cyfathrebu llafar ac ysgrifenedig gydag amrywiaeth o gynulleidfaoedd, gan gynnwys sgiliau cyflwyno ac ysgrifennu adroddiadau.

Y prosiect

Bydd yr intern yn cynnal adolygiad systematig o lenyddiaeth ar dystiolaeth yn y DU ac yn rhyngwladol sy'n ymwneud ag ysgolion cymunedol. Bydd hyn yn cynnwys adolygu llenyddiaeth academaidd a 'llwyd'. Gall hefyd gynnwys cyfweliadau dilynol gydag ymchwilwyr a sefydliadau eraill.

Canlyniadau disgwyliedig y prosiect

1. Adolygiad o lenyddiaeth a fydd yn llywio polisi ac ymarfer yn y maes hwn.

2. Y posibilrwydd o gyhoeddi cyhoeddiad academaidd yn seiliedig ar y gwaith a

 wnaed.

Cyfrifoldebau a gofynion yr interniaeth

Bydd yr interniaeth yn para am dri mis, gyda'r opsiwn o estyniad, ac yn ystod y cyfnod hwnnw bydd y sefydliad cartref yn rhewi prosiect PhD y myfyriwr. Bydd y myfyriwr yn cael ei dalu’r hyn sy'n cyfateb i’r tâl (stipend) yn ystod ei interniaeth. Yn ogystal â gwyliau blynyddol, gellir trefnu amser ar gyfer ymrwymiadau PhD drwy drafod gyda’r rheolwyr llinell, e.e. cyfarfodydd grwpiau ymchwil a chyflwyniadau cynhadledd. Anogir ceisiadau gan fyfyrwyr rhan-amser.

Rhagwelir y bydd yr ymgeisydd llwyddiannus yn gweithio gartref yn ystod yr interniaeth. Mae hyn yn seiliedig ar ein dealltwriaeth bresennol o'r sefyllfa a'r hyn sy'n bosibl o ran gwaith ymchwil. Gall hyn newid wrth i sefyllfa Covid-19 ddatblygu. Os bydd sefyllfa Covid-19 yn datblygu ac yn caniatáu dychwelyd yn raddol i swyddfeydd, bydd hyn yn cael ei drafod gyda’r ymgeisydd llwyddiannus.

Bydd yr interniaeth yn para am gyfnod o dri mis yn llawn-amser neu'r cyfwerth rhan-amser. Ar gyfer myfyrwyr sydd wedi'u cofrestru ar ysgoloriaeth ymchwil ran-amser, mae'r interniaeth hon ar gael yn rhan-amser dros gyfnod hwy (dim llai na thri diwrnod yn yr wythnos waith), a byddai hyn yn cael ei drafod rhwng Llywodraeth Cymru a'r ymgeisydd llwyddiannus. Os hoffech gael eich ystyried ar sail ran-amser, nodwch eich oriau gwaith dewisol ar y ffurflen gais.

Manyleb y myfyriwr

Rhaid i'r myfyriwr feddu ar:

* Sgiliau adolygu llenyddiaeth cryf, gan gynnwys y gallu i gyfuno ystod eang o dystiolaeth i'w gwneud yn hawdd ei deall i gynulleidfa nad yw'n arbenigol.
* Y gallu i werthuso canfyddiadau ac asesu eu hyfywedd yng nghyd-destun Cymru.
* Y gallu i gynhyrchu dogfennau cryno, ysgrifenedig, gan gyflwyno deunydd cymhleth mewn fformat hygyrch.

Dyddiad dechrau'r interniaeth

Mawrth 2022 (dyddiad i'w gadarnhau). Efallai y bydd rhywfaint o hyblygrwydd yn dibynnu ar amgylchiadau unigol.

Cyllid a chostau

Gellir talu costau teithio a llety rhesymol i fyfyrwyr nad ydynt fel arfer wedi'u lleoli yng Nghaerdydd. Dylai ceisiadau fod yn gyson â chanllawiau DTP Cymru.

Ni fydd ceisiadau gan fyfyrwyr sydd angen cyllid ychwanegol ar gyfer teithio a llety yn cael eu trin yn llai ffafriol.

Os bydd gennych unrhyw ymholiadau am hyn, cysylltwch â Carole Baker yn DTP Cymru ar: enquiries@walesdtp.ac.uk.

Diogelwch

Mae gweithdrefnau fetio Llywodraeth Cymru (sy'n gymwys i staff dros dro yn ogystal â staff parhaol) yn cynnwys llenwi ffurflen gais gwiriad y Safon Ddiogelwch Safonol ar gyfer Personél (BPSS) a Holiadur Diogelwch ar gyfer fetio at ddibenion diogelwch.

Mae’r broses hon yn ei gwneud yn ofynnol i'r ymgeisydd gyflwyno tri math gwreiddiol o ddogfennau adnabod. Dylai un o'r rhain fod yn ffotograffig (pasbort, trwydded yrru newydd), dylai un ddogfen ddangos ei gyfeiriad presennol, a gallai'r trydydd math o fod yn fil cyfleustodau, yn dystysgrif geni, P45 neu P60.

Ymholiadau

Dylid cyfeirio unrhyw ymholiadau am y swydd neu’r broses ymgeisio i david.egan@llyw.cymru.